CELEX: 62022TN0186
Language: fi
Date: 2022-04-12 00:00:00
Title: Asia T-186/22: Kanne 12.4.2022 – BNP Paribas v. EKP

30.5.2022   
            
            
               FI
            
            
               Euroopan unionin virallinen lehti
            
            
               C 213/44
            
         
      Kanne 12.4.2022 – BNP Paribas v. EKP
      (Asia T-186/22)
      (2022/C 213/61)
      Oikeudenkäyntikieli: ranska
      
         Asianosaiset
      
      
         Kantaja: BNP Paribas (Pariisi, Ranska) (edustajat: asianajajat A. Gosset-Grainville, M. Trabucchi ja M. Dalon)
      
         Vastaaja: Euroopan keskuspankki
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan EKP:n 2.2.2022 tekemän päätöksen nro ECB-SSM-2022-FRBNP-7 (kokonaisuudessaan liitteineen) 1.10 kohdan ja 3.10.1–3.10.8 kohdat siltä osin kuin niissä määrätään talletusten vakuusjärjestelmien tai kriisinratkaisurahaston osalta tehtävistä peruuttamattomista maksusitoumustoimenpiteistä
               
            
                  —
               
               
                  velvoittamaan vastaajan korvaamaan kaikki oikeudenkäyntikulut
               
            
                  —
               
               
                  toteuttamaan työjärjestyksen 88 ja 89 artiklan nojalla prosessinjohtotoimen, jossa EKP:a vaaditaan esittämään muiden pankkien, erityisten muiden ranskalaisten pankkien suhteen vuoden 2021 osalta tehdyt peruuttamattomia maksusitoumuksia koskevat päätökset.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste: Oikeudellinen virhe ja SEUT 266 artiklan rikkominen. Kantaja katsoo, että EKP on ylittänyt sille asetuksessa N:o 1024/2013 (1) uskotut valtuudet, sellaisina kuin Euroopan unionin yleinen tuomioistuin on ne täsmentänyt, koska riidanalaisessa päätöksessä on määrätty yleisen periaatteen toimenpiteestä, joka perustuu sellaiseen päättelyyn, jossa ei ole otettu huomioon sen henkilökohtaista vakavaraisuustilannetta.
               
            
                  2)
               
               
                  Toinen kanneperuste: Ilmeinen arviointivirhe ja hyvän hallinnon periaatteen loukkaaminen. Kantaja katsoo, että koska EKP ei ottanut huomioon kaikkia sen erityiselle tilanteelle ominaisia merkityksellisiä seikkoja, se teki virheelliset johtopäätökset niistä vakavaraisuuteen kohdistuvista riskeistä, jotka peruuttamattomien maksusitoumusten käytöstä seuraisivat sen henkilökohtaiselle tilanteelle.
               
            
                  3)
               
               
                  Kolmas kanneperuste: Oikeudellinen virhe niiden unionin säännösten, joissa säädetään peruuttamattomien maksusitoumusten käytöstä, tehokkaan vaikutuksen menettämisen takia. Kantaja katsoo, että koska EKP perusti analyysinsä periaatteellisiin näkökohtiin, jotka voivat johtaa ainoastaan vaatimukseen peruuttamattomien maksusitoumusten täysimääräisestä vähentämisestä ydinpääomasta, tämä johtaa unionin oikeuden niiden säännösten tehokkaan vaikutuksen menettämiseen, joissa luottolaitosten sallitaan käyttää peruttamattomia maksusitoumuksia siihen, että ne täyttävät osan niillä kriisinratkaisurahastoja ja talletusten vakuusjärjestelmää kohtaan olevista velvoitteistaan.
               
            
                  4)
               
               
                  Neljäs kanneperuste: Suhteellisuusperiaatteen loukkaaminen siksi, että EKP toteutti kantajan osalta ei-oikeutetun vähentämistoimenpiteen, joka ei ollut oikeassa suhteessa kantajan vakavaraisuustilanteeseen nähden.
               
            
         (1)  Luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15.10.2013 annettu neuvoston asetus (EU) N:o 1024/2013 (EUVL 2013, L 287, s. 63).